Ǹtondôbə a kɔ́bɔ̄ nâ: Mayi bɔ̌ naa ńkulu məkɔ́g á vuŋ á Babilón ai ábə batɔbɔ ǹnamǎ yā “ńnə̄m míńzíźŋ myáma”[1]. 2Malóm bə̄dzín nə́ bə́ kə səgəzə̌ Babilón, bə́ man vwé ńnam wóé. Bâyi nyé dilǐ mīḿfág mísə̄ ámōs ámalá. 3Tə myǎdzu tɔ ǹwoa elâ yǎ ā kɔli elâ dzíé, tɔ é mod ǎ bɔ ǹgúngúán ai kód bikie dzié təge ai awɔí ású bə̄ndómán bóé, manágân wé ńkunda bítá wóé ósə ! 4Mim̀bim myâyi wú á ńnam Bəkaldéan, ébá bə́ ngátúbulu ai akɔ̌ŋ á mīńdzɔ́ŋ yā Babilón, 5amú ńnam wábán ó nə ǹdzyéán ai miǹsə́m bə́ ngásə́m ábə M̀fúfúb yā Ísraɛ̂l, ńdɔ̄ á tə̄ Ísraɛ̂l bân Yúda bə́ sə́ kig miǹkús mí Zambá wábán, Ǹtondôbə Sabaod. 6Túbán, mǐ kódō á Babilón mod ósə á nyīīgi nyémēn, mǐ zā búdán ai abé díé, amú ábǒg məkunuŋa lə́ kwí yǎ ású Ńtondôbə, a yi yân ai nyé máán móé. 7Babilón a ngábə́ kɔ́b mvɔ́d á mɔ́ mə́ Ńtondôbə, a bɔɔ nâ sí ésə̄ é sɔg məyɔg, mə́yɔŋ mə́ nyâ məyɔg móé, asú tē mə́ ngábə́ sɔ̂g məkúd. 8Ńdɔ etíē etíé Babilón á kǔ á sí, a bólé, yónán nyē ! Síígán nyé ḿbɔ̄n á mə̄və́ŋ móé kámāná a nə dzǎm lɛd ! 9Byǎyī naa ngə́ byāsyē Babilón, a ndzí kig bɔ̌ mvɔí; a sə́ kig ai asyébán, dzǒgān nyé, ńkāŋán, mod ósə á ńnam wóé. Owé, adzó díé lânamba yób, lábɛ̄d á kələ kwí á mīńkúd étē. 10Ǹtondôbe á lə́dē sósōō wáán; zǎn, bǐ lɛ̂ á Síon; mim̀bɔán mí Ǹtondôbə, Zambá wāān. 11Dzəbán məkɔ̌ŋ, dzálágán miǹkɔ̌b, Ǹtondôbə a ngáhəle ǹsísīm míńkúkúmá, bǒd yā Mɛdes. Owé, a bui fəg nə́ a ndáman Babilón; nálā ó nə məkunuŋa mə́ Ńtondôbə, məkunuŋǎ yā yób. 12Bɛ́dégán etsíg á yób ású mim̀fim mí Babilón, yə́man ǹkunda bə́nɔ́ni; tə́légán bəziǹtólo. Kɔlán məlám, mǐ yābā bɔ́. Amú Ńtondôbə a dúgan buí fəg fə́, a bɔ̌ é dzóm ā dzó ású batɔbɔ ǹnamǎ yā Babilón.